Framkvæmdastjóri Sorpu segir að eldsneytistankar sem geymdir voru í skemmu upp við ruslahaug á Álfsnesi verði fluttir annað eftir helgi. Við lá að illa færi í gær þegar mikill eldur kviknaði í haugnum.
Skemman hýsti þróunarverkefni Sorpu og fyrirtækisins Ýmir technologies, þar var í sumar unnið að því að vinna lífdísil úr sláturúrgangi. Til stendur að færa starfsemina nær Gas- og jarðgerðarstöð Sorpu en enn voru í skemmunni um sjö tonn af eldsneyti. Jón Viggó Gunnarsson, framkvæmdastjóri Sorpu, segir í raun ekki eðlilegt að hafa slíka starfsemi svo nálægt ruslahaug þar sem er sjálfsíkveikjuhætta, í ljósi þess hafi starfsmenn Sorpu verið búnir að gera ráðstafanir, grafa rás milli skemmunnar og haugsins.